O‘zbekiston Respublikasi Oliy Majlisining Qonunchilik palatasi, xalq deputatlari viloyat, tuman va shahar kengashlari deputatligiga nomzodlarning saylovoldi tashviqotini olib borish tartibi to‘g‘risidagi nizomni tasdiqlash haqida

O‘zbekiston Respublikasi Saylov kodeksining 14 va 16-moddalariga asosan O‘zbekiston Respublikasi Markaziy saylov komissiyasi qaror qiladi:
 1. O‘zbekiston Respublikasi Oliy Majlisining Qonunchilik palatasi, xalq deputatlari viloyat, tuman va shahar Kengashlari deputatligiga nomzodlarning saylovoldi tashviqotini olib borish tartibi to‘g‘risidagi nizom 1-ilovaga muvofiq tasdiqlansin.
 2. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklariga:
 siyosiy partiyalar va deputatlikka nomzodlar, shuningdek ularning ishonchli vakillarining ommaviy tadbirlarni o‘tkazishga ruxsatnoma berish to‘g‘risidagi arizalarini imkon qadar qisqa muddatlarda ko‘rib chiqish;
 ommaviy tadbirlarning umumiy sonini ko‘rsatgan holda saylov kampaniyasi tugaguniga qadar amal qilish muddati bilan bir qator ommaviy tadbirlarni o‘tkazish uchun yagona ruxsatnoma berish tavsiya etilsin.
 3. O‘zbekiston Respublikasi Ichki ishlar vazirligi, Milliy gvardiyasi siyosiy partiyalar va deputatlikka nomzodlar, shuningdek ularning ishonchli vakillarining saylovoldi tashviqoti bilan bog‘liq ommaviy tadbirlar o‘tkazishda jamoat xavfsizligini ta’minlasin.
 4. O‘zbekiston Respublikasi Markaziy saylov komissiyasining ayrim qarorlari 2-ilovaga muvofiq o‘z kuchini yo‘qotgan deb hisoblansin.
 5. Ushbu qaror O‘zbekiston Respublikasi Markaziy saylov komissiyasining rasmiy veb-saytida e’lon qilinsin.
 6. Mazkur qarorning ijrosini nazorat qilish O‘zbekiston Respublikasi Markaziy saylov komissiyasi raisining o‘rinbosari M. Istamov zimmasiga yuklansin.
 Ushbu Nizom O‘zbekiston Respublikasining Saylov kodeksiga (bundan buyon matnda Saylov kodeksi deb yuritiladi) muvofiq ishlab chiqildi va O‘zbekiston Respublikasi Oliy Majlisining Qonunchilik palatasi (bundan buyon matnda Qonunchilik palatasi deb yuritiladi), xalq deputatlari viloyat, tuman va shahar Kengashlari (bundan buyon matnda mahalliy Kengashlar deb yuritiladi) deputatligiga nomzodlarning (bundan buyon matnda deputatlikka nomzod deb yuritiladi) saylovoldi tashviqotini o‘tkazish tartibini belgilaydi.
 1. Saylovoldi tashviqoti — saylov kampaniyasi davrida amalga oshiriladigan va saylovchilarni deputatlikka nomzodni yoqlab ovoz berishga undashga qaratilgan faoliyat.
 2. Saylovoldi tashviqoti deputatlikka nomzodlar tegishincha O‘zbekiston Respublikasi Markaziy saylov komissiyasi (bundan buyon matnda Markaziy saylov komissiyasi deb yuritiladi), Xalq deputatlari viloyat, tuman va shahar kengashlariga saylov o‘tkazuvchi viloyat tuman va shahar saylov komissiyalari (bundan buyon matnda viloyat tuman va shahar saylov komissiyalari deb yuritiladi) tomonidan nomzodlarni ro‘yxatga olish uchun belgilangan oxirgi kunning ertasidan e’tiboran boshlanadi va ovoz berish boshlanishidan bir kun oldin tugaydi.
 3. Deputatlikka nomzodlar saylovoldi tashviqotini o‘tkazish borasida teng huquqlarga ega.
 Deputatlikka nomzodlar deputat etib saylanishi uchun uning nomidan ishonchli vakillar saylovoldi tashviqotini olib borishlari mumkin.
 4. Deputatlikka nomzodlarga o‘zining kelgusidagi faoliyati dasturini, siyosiy partiyaning dasturini va saylovoldi platformasini tashviqot qilish huquqi beriladi. Tashviqot davlat suvereniteti, yaxlitligi va xavfsizligiga qarshi qaratilmagan bo‘lishi, xalqning salomatligi hamda ma’naviyatiga tahdid solmasligi, urushni, milliy nafratni, irqiy va diniy adovatni targ‘ib qilmasligi, konstitutsiyaviy tuzumni zo‘rlik ishlatib o‘zgartirishga, fuqarolarning konstitutsiyaviy huquqlari hamda erkinliklarini cheklovchi harakatlarga da’vat qilmasligi kerak.
 5. Saylovoldi tashviqoti:
 siyosiy partiyaning dasturi va (yoki) saylovoldi platformasi to‘g‘risidagi axborotni o‘zining deputatlikka nomzodlarini yoqlab ovoz berishga da’vat etgan holda tarqatish;
 deputatlikka nomzod haqida axborot tarqatib, uni yoqlab ovoz berishga chaqirish shaklida o‘tkaziladi.
 6. Saylovoldi tashviqoti omma oldida ochiq munozaralar, bahslar, matbuot konferensiyalari, fuqarolarning yig‘ilishlari, intervyular, ommaviy axborot vositalarida (bundan buyon matnda OAV deb yuritiladi) chiqishlar, roliklarni joylashtirish shaklida olib borilishi mumkin.
 7. Saylovoldi tashviqoti:
 OAV, shu jumladan televideniye, radio, gazeta va jurnallar, umumiy foydalanishdagi axborot-telekommunikatsiya tarmoqlari (shu jumladan butunjahon Internet axborot tarmog‘i) orqali;
 bosma, ko‘rgazmali, audiovizual va boshqa tashviqot materiallarini (plakatlar, varaqalar va boshqa materiallarni) chop etish hamda tarqatish;
 saylovchilar bilan uchrashuvlar o‘tkazish orqali amalga oshiriladi.
 Saylovoldi tashviqoti davrida uni olib borishning Saylov Kodeksi va ushbu Nizomda taqiqlanmagan boshqa turlari, shakllari va usullaridan ham foydalanilishi mumkin.
 8. Siyosiy partiyalar saylovoldi tashviqotini o‘tkazishning turlari, shakllari va usullarini mazmun-mohiyatini mustaqil belgilaydilar.
 9. Saylovoldi tashviqoti materiallari quyidagilar hisoblanadi:
 nomzod uchun ovoz berishga chorlovchi bosma, ko‘rgazmali, audiovizual materiallar;
 nomzodga oid plakatlar, bannyerlar, varaqalar;
 OAVda qo‘yiladigan nomzod uchun ovoz berishga chorlovchi video va audio roliklar.
 Deputatlikka nomzodlarning avtobiografik ma’lumotlari va ularning saylovoldi dasturlari to‘g‘risidagi tegishincha Markaziy saylov komissiyasi, viloyat, tuman va shahar saylov komissiyalarining axborot materiallari (plakatlari) saylovoldi tashviqoti materiallari hisoblanmaydi.
 10. Saylovoldi tashviqotini saylovchilarga tovarlarni, xizmatlarni (axborot xizmatlari bundan mustasno) bepul yoki imtiyozli asoslarda taqdim etish, shuningdek pul mablag‘lari to‘lash orqali o‘tkazish taqiqlanadi.
 11. Noto‘g‘ri axborotni, shuningdek nomzodlarning sha’ni va qadr-qimmatiga putur yetkazadigan ma’lumotlarni tarqatish taqiqlanadi.
 12. Saylov kuni va ovoz berishga bir kun qolganida tashviqot o‘tkazishga yo‘l qo‘yilmaydi.
 Binolarga, inshootlarga va boshqa joylarga ilgari (saylov kunidan ikki kun oldin) joylashtirilgan saylovoldi tashviqoti materiallarini saylov kuni va ovoz berishdan bir kun qolganida olib qo‘yilishi majburiy hisoblanmaydi.
 13. Saylov komissiyalari a’zolari partiya ramzlari tushirilgan kiyim kiyishi, taqinchoq taqishi va boshqa belgilardan foydalanishi ta’qiqlanadi.
 14. Deputatlikka nomzodlarga saylovoldi tashviqotini o‘tkazish uchun mablag‘lar Davlat budjetidan ajratiladi. Deputatlikka nomzodlarga boshqa manbalardan pul mablag‘larini o‘tkazish (kiritish), tovarlar yetkazib berish, ishlar bajarish, xizmatlar ko‘rsatish shaklida moliyaviy ta’minlash va boshqacha tarzda moliyaviy qo‘llab-quvvatlash taqiqlanadi.
 15. Siyosiy partiyadan ko‘rsatilgan deputatlikka nomzod saylov kampaniyasida ishtirok etishini moliyalashtirish uchun ajratiladigan budjet mablag‘larining hajmi Markaziy saylov komissiyasi tomonidan teng ulushlarda belgilanadi va siyosiy partiya tasarrufiga yetkaziladi.
 16. Saylovoldi tashviqoti boshlangunga qadar siyosiy partiyalar tomonidan o‘zining dasturi va (yoki) saylovoldi platformasi to‘g‘risida tushuntirish va targ‘ibot ishlarini siyosiy partiyani yoki uning deputatlikka nomzodlarini yoqlab ovoz berishga da’vat etmagan (chaqirmagan) holda o‘z mablag‘lari hisobidan, shu jumladan homiylik mablag‘laridan foydalangan holda amalga oshirishi mumkin.
 17. Saylovoldi tashviqoti o‘tkazilayotganda deputatlikka nomzodlar va siyosiy partiyalarga bir xil hajmdagi efir vaqti va chop etish maydoni bepul taqdim etilishi orqali ularga davlat OAVdan foydalanishda teng imkoniyati beriladi.
 18. Saylovoldi tashviqotini o‘tkazish maqsadida OAVdan foydalanish tartibi, hajmi va vaqti:
 Qonunchilik palatasi deputatligiga saylovlar bo‘yicha — saylovda ishtirok etishga ijozat berilgan siyosiy partiyalarning respublika organlari bilan kelishgan holda Markaziy saylov komissiyasi tomonidan;
 Xalq deputatlari viloyat va Toshkent shahar kengashlari deputatligiga saylovlar bo‘yicha — saylovda ishtirok etishga ijozat berilgan siyosiy partiyalarning hududiy organlari bilan kelishgan holda viloyat saylov komissiyalari tomonidan;
 Xalq deputatlari tuman va shahar kengashlari deputatligiga saylovlar bo‘yicha — saylovda ishtirok etishga ijozat berilgan siyosiy partiyalarning tuman va shahar organlari bilan kelishgan holda tuman va shahar saylov komissiyalari tomonidan belgilanadi.
 19. Markaziy saylov komissiyasi, viloyat, tuman va shahar saylov komissiyalari qarorlarida quyidagilar belgilab beriladi:
 efir vaqti yoki chop etish maydoni bepul taqdim etiladigan davlat OAV ro‘yxati;
 saylovoldi tashviqotini o‘tkazish uchun deputatlikka nomzodlarga va siyosiy partiyalarga davlat (respublika va mahalliy) tele- va radiokanallarida bepul taqdim etiladigan efir vaqti hajmi, shuningdek ular efiriga uzatiladigan vaqt;
 saylovoldi tashviqotini o‘tkazish uchun deputatlikka nomzodlarga va siyosiy partiyalarga davlat (respublika va mahalliy) nashrlarida bepul taqdim etiladigan chop etish maydoni hajmi, shuningdek ular bosilib chiqadigan kunlar;
 saylovoldi tashviqoti davrida siyosiy partiyalar vakillari va deputatlikka nomzodlarning OAVda chiqish navbati.
 Davlat OAVda bepul taqdim etiladigan efir vaqti va chop etish maydoni hajmi hamda vaqti tegishli OAV bilan oldindan kelishib olinadi.
 20. Davlat tele- va radiokanallarida ajratiladigan bepul efir vaqti, qoida tariqasida, eng ko‘p auditoriya qamrab olinadigan vaqtga (praym-taymga) to‘g‘ri kelishi kerak.
 21. Bepul efir vaqtidan siyosiy partiyalar vakillari va deputatlikka nomzodlar ommaviy debatlar, munozaralar, matbuot anjumanlari, intervyu, chiqishlar, saylovchilar yig‘ilishlari, nomzod to‘g‘risida roliklar joylashtirish va hokazolar uchun foydalanishi mumkin.
 Saylovoldi tashviqoti doirasida tele- va radiokanallarda joylashtirishga mo‘ljallangan materiallar tegishli tele- va radiokanallar bilan hamkorlikda nomzodlarni ko‘rsatgan siyosiy partiyalar, deputatlikka nomzodlar va ularning ishonchli vakillari tomonidan tayyorlanadi.
 22. Taqdim etilgan efir vaqtidan siyosiy partiyalar bilan kelishilgan holda, agar deputatlikka nomzodlar bunday tadbirlarda qatnashishga rozi bo‘lsa, ular o‘rtasida ommaviy debatlar va munozaralar o‘tkazish uchun foydalanilishi mumkin.
 23. Bosma OAVda chop etish uchun materiallar deputatlikka nomzodlar, ularning ishonchli vakillari, deputatlikka nomzodlarni ko‘rsatgan siyosiy partiyalar tomonidan taqdim etiladi. Saylovoldi tashviqoti materiallari ularni taqdim etgan shaxslarning roziligisiz tahrir qilinishi mumkin emas.
 24. Deputatlikka nomzodlar, ularning ishonchli vakillari, deputatlikka nomzodlarni ko‘rsatgan siyosiy partiyalar ularga taqdim etilgan efir vaqtidan va chop etish maydonidan erkin va o‘z ixtiyoriga ko‘ra foydalanadi.
 Siyosiy partiyalar bilan o‘zaro kelishilgan holda saylovoldi tashviqoti materiallarining turlari, shakllari va mazmun-mohiyati birxillashtirilishi mumkin.
 25. Muayyan deputatlikka nomzodlarga va siyosiy partiyalarga taqdim etilgan bepul efir vaqtidan yoki chop etish maydonidan boshqa deputatlikka nomzodlar va siyosiy partiyalar foydalanishi mumkin emas.
 Deputatlikka nomzodlar va siyosiy partiyalar bepul taqdim etilgan efir vaqtidan va chop etish maydonidan voz kechishga haqli.
 26. Bepul taqdim etilgan efir vaqti va chop etish maydoni doirasida saylovoldi tashviqoti materiallari uzatilayotgan hamda chop etilayotgan vaqtda OAV ular saylovoldi tashviqoti materiallari ekanligini qayd etadi.
 27. Saylovoldi tashviqoti davrida deputatlikka nomzodlarning va siyosiy partiyalar vakillarining OAVda chiqishlari ularni ko‘rsatgan siyosiy partiyalarning saylovda ishtirok etishi uchun ijozat berilgan navbatiga qarab amalga oshiriladi. 
 28. OAV saylovoldi tashviqoti davrida deputatlikka nomzodning ishlab chiqarish va xizmat majburiyatlarini bajarayotganini yoritishlari mumkin va bu saylovoldi tashviqoti tusidagi tadbir hisoblanmaydi.
 29. Axborot dasturlari va boshqa axborot materiallarida siyosiy partiyaning dasturi va (yoki) saylovoldi platformasini yoritib berishda OAV:
 teng sharoitlar yaratib berishi, shu jumladan dasturning davomiyligi va hajmi bo‘yicha teng sharoitlar yaratib berishi;
 materiallarni efirga uzatish hamda chop etishda ular ko‘proq birgalikda berilishiga erishishi kerak.
 30. Deputatlikka nomzodlarga va siyosiy partiyalarga davlat va nodavlat OAVda efir vaqti yoki chop etish maydoni pulli asosda ham ajratilishi mumkin.
 Efir vaqti, chop etish maydoni uchun OAV tomonidan belgilanadigan to‘lov shartlari va boshqa talablar (tiraj, efirga beriladigan vaqt, joy, shrift va hokazolar) barcha deputatlikka nomzodlar va siyosiy partiyalar uchun teng va bir xil bo‘lishi kerak.
 Pulli efir vaqtini yoki chop etish maydonini ajratish bilan bog‘liq munosabatlar OAV va siyosiy partiyalar o‘rtasida tuziladigan shartnoma asosida amalga oshiriladi.
 31. OAVda tarqatiladigan axborot haqiqatga to‘g‘ri kelishi, deputatlikka nomzodlar va siyosiy partiyalarning huquqlari hamda qonuniy manfaatlarini buzmasligi kerak. Noto‘g‘ri, deputatlikka nomzodning sha’ni va qadr-qimmatiga putur yetkazadigan ma’lumotlarni tarqatish, shuningdek deputatlikka nomzodning roziligisiz uning shaxsiy yoki oilaviy siridan iborat xususiy hayoti to‘g‘risidagi ma’lumotlarni noqonuniy to‘plash yoki tarqatish taqiqlanadi. 
 32. Deputatlikka nomzodlar OAVda chop etilgan noto‘g‘ri hamda o‘zining sha’ni va qadr-qimmatiga yoki ishchanlik obro‘siga putur yetkazgan ma’lumotlar yuzasidan raddiya berishni tahririyatdan talab qilishga haqli.
 Chop etish natijasida huquqlari va qonuniy manfaatlari buzilgan deputatlikka nomzodlar ushbu OAVda raddiya yoki javob maqola chop etishga haqli.
 Bosma OAVda raddiya OAVning navbatdagi sonida, javob paydo bo‘lishiga sabab bo‘lgan material joylashtirilgan sahifada e’lon qilinishi kerak.
 Elektron OAVda raddiya navbatdagi dasturda yoki ko‘rsatuvda efirga uzatilishi kerak.
 Deputatlikka nomzodlar OAV raddiyani, javob maqolani chop etishdan bo‘yin tovlasa yoki chop etishning belgilangan muddatini buzsa, sudga da’vo arizasi bilan murojaat qilishga haqli.
 33. OAVda, shu jumladan hamma foydalana oladigan telekommunikatsiya tarmoqlarida deputatlikka nomzodlar va siyosiy partiyalarni yoritish jarayonining monitoringini olib borish O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi tomonidan amalga oshiriladi.
 Monitoring natijalari har kuni, yoritish ertasidan kechikmay Markaziy saylov komissiyasiga taqdim etib boriladi.
 Saylov yakuni bo‘yicha monitoringning yakuniy sarhisobi Markaziy saylov komissiyasining rasmiy veb-saytida chop etiladi.
 34. Ushbu Nizomning II bobidagi talablar siyosiy partiyalar tomonidan ta’sis etilgan bosma va elektron OAVga tatbiq etilmaydi.
 35. Bosma, ko‘rgazmali, audiovizual materiallarni, fonogrammalar, bosma mahsulotning elektron ko‘rinishlari va boshqa saylovoldi tashviqoti materiallarini to‘siqlarsiz chiqarish hamda tarqatish uchun deputatlikka nomzodlarga va siyosiy partiyalarga teng sharotlar yaratib beriladi. Saylovoldi tashviqoti materiallari O‘zbekiston Respublikasi hududida tayyorlanishi kerak.
 36. Bosma, ko‘rgazmali, audiovizual va boshqa saylovoldi tashviqoti materiallari quyidagilarga ega bo‘lishi kerak:
 saylovoldi tashviqoti materiallarini tayyorlagan yuridik shaxs nomi, joylashgan yeri (pochta manzili) va u haqida boshqa ma’lumotlar (jismoniy shaxs familiyasi, ismi va otasining ismi);
 saylovoldi tashviqoti materiallariga buyurtma bergan yuridik shaxs nomi (jismoniy shaxs familiyasi, ismi va otasining ismi);
 saylovoldi tashviqoti materiallari nusxasining soni, chiqarilgan sanasi haqidagi axborot.
 37. Saylovoldi tashviqoti materiallari xonalarga, binolarga, inshootlarga va boshqa obyektlarga osib qo‘yilishi mumkin.
 Haykallarga, yodgorliklarga, shuningdek saylov komissiyasi joylashgan binolarga, ovoz berish xonalariga bosma saylovoldi tashviqoti materiallarini joylashtirish taqiqlanadi.
 38. Deputatlikka nomzodlarga va siyosiy partiyalarga saylovoldi tashviqoti materiallarini joylashtirish uchun tashqi reklama vositalari (maxsus щit konstruksiyalari, ekranlar, bilbordlar, elektron tablo va hokazolar) bepul taqdim etilishi mumkin.
 Bepul taqdim etiladigan tashqi reklama vositalari soni mahalliy davlat hokimiyati organlarining takliflariga asosan tegishincha Markaziy saylov komissiyasi, viloyat, tuman va shahar saylov komissiyalari tomonidan tasdiqlanadi.
 Markaziy saylov komissiyasi, viloyat, tuman va shahar saylov komissiyalari qarorlari asosida tegishli okrug saylov komissiyalari mahalliy davlat hokimiyati organlari bilan hamkorlikda tashqi reklama vositalari joylashadigan yerlarni belgilaydi va saylovoldi tashviqoti materiallarini joylashtirish uchun ularni siyosiy partiyalarga taqdim etadi.
 39. Deputatlikka nomzodlarga va ularning ishonchli vakillariga saylovoldi tashviqotini saylovchilar bilan uchrashuvlar o‘tkazish orqali o‘tkazish uchun teng sharoitlar beriladi. 
 40. Saylovchilar bilan uchrashuvlar nomzodlar va ularning ishonchli vakillari tomonidan mustaqil ravishda o‘tkaziladi.
 Deputatlikka nomzodlar va ularning ishonchli vakillari boshqa deputatlikka nomzodlar yoki ularning ishonchli vakillari bilan birgalikda saylovchilar bilan uchrashuvlar o‘tkazishga yoxud boshqa deputatlikka nomzodlar tomonidan tashkil etilgan saylovchilar bilan uchrashuvlarda ishtirok etishga haqli.
 41. Saylovchilar bilan uchrashuvlarni o‘tkazish joyi va vaqti haqida okrug yoki uchastka komissiyasiga ma’lum qilinadi, mazkur komissiyalar bu haqda saylovchilarni oldindan xabardor qiladi.
 Deputatlikka nomzodning saylovchilar bilan uchrashuvlar o‘tkazishi to‘g‘risidagi e’lon uchastka saylov komissiyasi binosiga osib qo‘yiladi yoxud mahalliy OAVda chop etiladi. 
 42. Deputatlikka nomzodlar, ularning ishonchli vakillari saylovchilar bilan uchrashuvlarni tashkil etish va o‘tkazishda yordam ko‘rsatish iltimosi bilan okrug va uchastka saylov komisiyalariga murojaat qilishga haqli. 
 43. Saylovchilar bilan uchrashuvlar chog‘ida deputatlikka nomzod ma’ruza bilan so‘zga chiqishi mumkin. Ma’ruza yakunlari bo‘yicha deputatlikka nomzodning kelgusidagi faoliyati dasturi, siyosiy partiyaning dasturi va saylovoldi platformasi, mamlakat ijtimoiy-siyosiy va sotsial-iqtisodiy rivojiga doir turli masalalarga munosabati yuzasidan muhokama va munozaralar o‘tkaziladi.
 44. Davlat va xo‘jalik boshqaruvi organlari, mahalliy davlat hokimiyati organlari, jamoat birlashmalari, shuningdek fuqarolarning o‘zini o‘zi boshqarish organlari:
 deputatlikka nomzodlarga saylovchilar bilan uchrashuvlar o‘tkazish uchun jihozlangan xonalarni bepul taqdim etishi;
 zarur ma’lumot va axborot materiallarini olishda deputatlikka nomzodlarga ko‘maklashishi;
 saylovchilarni deputatlikka nomzodlar bilan uchrashuvlar o‘tkaziladigan vaqt va joy haqida xabardor qilish masalasida saylov komissiyalariga ko‘maklashishi kerak.
 45. Deputatlikka nomzod saylovchilar bilan uchrashuv vaqtida, saylovoldi yig‘ilishlarida, televideniye va radioda nutq so‘zlash vaqtida o‘rtacha oylik ish haqi saqlanib qolgan holda ishlab chiqarish yoki xizmat majburiyatlarini bajarishdan ozod bo‘lish huquqiga ega.
 46. Deputatlikka nomzod saylovoldi tashviqoti davrida deputatlikka nomzod etib ro‘yxatga olingan saylov okrugi joylashgan hududda barcha turdagi davlat yo‘lovchi transportida bepul yurish huquqiga ega (bundan shahar yo‘lovchi transporti, taksi va boshqa transport turlarining buyurtma qilinadigan reyslari mustasno).
 47. Deputatlikka nomzodlarning saylovchilar bilan uchrashuvlari ochiq va oshkora tarzda o‘tkaziladi, xavfsizlikni ta’minlash maqsadida qo‘llaniladigan cheklovlar bundan mustasno.
 48. Markaziy saylov komissiyasi O‘zbekiston Respublikasi butun hududida saylovoldi tashviqotini o‘tkazish shartlari va tartibiga rioya qilinishi ustidan nazoratni amalga oshiradi. 
 Viloyat, tuman va shahar saylov komissiyalari va okrug saylov komissiyalari tegishli hududida saylovoldi tashviqotini o‘tkazish shartlari va tartibiga rioya qilinishi ustidan nazoratni amalga oshiradi. 
 49. Saylovoldi tashviqotini o‘tkazish shartlari va tartibini buzganlik qonunchilik hujjatlariga muvofiq jinoiy va ma’muriy javobgarlikka sabab bo‘ladi.
 50. Ushbu Nizom O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi bilan kelishilgan.
 1. O‘zbekiston Respublikasi Markaziy saylov komissiyasining “O‘zbekiston Respublikasi Oliy Majlisi saylovini o‘tkazish bilan bog‘liq Markaziy saylov komissiyasining nizom va yo‘riqnomalari to‘g‘risida” 2004-yil 18-sentabrdagi 198-son qarori 5-bandi va 5-ilovasi.
 2. O‘zbekiston Respublikasi Markaziy saylov komissiyasining “Markaziy saylov komissiyasining O‘zbekiston Respublikasi Oliy Majlisi saylovini o‘tkazish bilan bog‘liq normativ-huquqiy hujjatlari to‘g‘risida” 2009-yil 17-sentabrdagi 417-son qarori.
 3. O‘zbekiston Respublikasi Markaziy saylov komissiyasining “O‘zbekiston Respublikasi Oliy Majlisiga saylov o‘tkazish bilan bog‘liq normativ-huquqiy hujjatlarni tasdiqlash to‘g‘risida” 2014-yil 11-sentabrdagi 618-son qarori 1-bandi o‘n uchinchi xatboshisi va 12-ilovasi.